  Туспуктэм: Григорий Фомин Анжелика Тихонова корреспондент 17-тӥ пӧсьтолэзе Россиын нырысьсэ выль ӧнерлыко праздникез - Фолькорлэсь огъя нуналзэ (Единый день фольклора) - пусъёзы. Со улсын Калык творчествоя элькун юрт #УдмуртияФольклорная онлайн-акция ялӥз, ивортӥзы ужъюртлэн «ВКонтакте» мерлыко вотэсысь бамаз. Акцие шаерамы улӥсь вань мылкыд карисьёс пыриськыны быгато. Со понна «ВКонтакте» мерлыко вотэсэ видеоролик поттоно. Отын вашкала лулчеберетэн герӟаськем люкетъёсыз одно ик луыны кулэ: - калык яке калыктодос эктонъёс; - вашкала яке сям-йылол кырӟан гуръёс; - такмакъёс, визькылъёс, мадиськонъёс, лэчыткылъёс, калык выжыкылъёс; - сяме пыре сиён-юонъёс но соосты пӧран амалъёс; - сяме пырем крезьгуро инструментъёсын шудон но мукет. Видеоужъёсты #удмуртияфольклорная, #единыйденьфольклора, #времятрадиций, #годкультурногонаследия, #культураУдмуртии хештегъёсын 14-17 пӧсьтолэзе поттоно. Калык творчествоя элькун юртын ужасьёслэн ивортэмзыя, Удмуртиын «Единый день фольклора» огъяросси акция но Россиысь калыкъёслэн лулчеберет кылёсбурзылэн арез улсын 100 котыр ужрадъёс ортчозы. Матысь шутэтскон нуналъёсы элькунын тодон-валан сётонъя но шудон программаос, калык шудонъёсъя, инструментъёсъя, эктонъёсъя, пӧраськонъя мастер-классъёс, этно-дискотекаос радъялозы. 16-тӥ пӧсьтолэзе Яр ёросын «Губи Фест» йӧскалыккуспо фестиваль ортчоз, Кез ёросысь Кулигаын - старообрядческой лулчеберетъя «ИСТОКИ КАкие МЫ» фестиваль. 17-тӥ пӧсьтолэзе Ленин нимо паркын 12 часын шулдыръяськон программа кутскоз, отын карысь творчествоя коллективъёслэн возьматонъёссы, шудонъёс, мастер-классъёс, ярмарка ортчоз. Тегъёс: Удмуртия фольклор Лулчеберет йӧскалыклулчеберет  